Sawulu aarettiye nalelo awaatuturushanaka owoola anakhiyoni a Mbwana.
Khulankha khulawa wa haakhimu nwulu wa tiini,
khunvekela warakha ya ruhusa yoori alawe mmasinakooka ya sitati ya Tamaashiku,
amana awaasikanamo anamalottela a Yinsa,
waaza alume mpakha aakha awaathuule awaalawane Yeruzaleemu awaatthe nkalapooso.
Khulankha khusala alotta tarikhi,
asaleelaka ofiya Tamaashiku,
khumpuwelela nuuru yoolankha pinkuuni khunmwasikhela.
Aphano ye khukwela vathi,
khusiila huula yaari oraaye:
“Sawulu,
Sawulu,
niini onikilupatthelaaye?”
Sawulu khuri:
“Mwa a paani mweeyo,
Mwinyi?”
Ye khujipwiwa yoori:
“Miiyo ki Yinsa,
otu weeyo oninlupatthaaye.
Olankhe olawe ositati,
ottuukho onttela wuuziwa etthu yooretta.”
Ashirikha aari olawanaaye khweemela ari awoova khunyamala,
mwaasa woosiila huula etile ila khuhisala amoona hatha ntthu.
Aphano Sawulu khulankha vathi aphale afunulaka maasho khuhisala awahi woona hatha etthu,
atthu khunkholela khunlawana mpakha Tamaashiku.
Khwiikhala siikhu ttatthu ari woohooni,
woohiji na woohinywi.
Tamaashiku aariwo nakhiyoni wa Yinsa aari wiitthiwaaye Ananiiya.
Mbwana khunkhuwela nkatthi wa jozi araka:
“Ananiiya!”
Ye khujipu:
“Lape,
Mbwana!”
Mbwana khumuuza yoori:
“Olawe owawe Yuuda,
aniikhalaaye tarikhi eniitthiwaaye Yoolotteya,
wamuuzelele ntthu mmote wa Taarusu aniitthiwaaye Sawulu.
Maana ye eetta olompa;
nkatthi wa jozi khumoona mwinyi aniitthiwaaye Ananiiya anttheeliye makhono yoori arutele woona,
Ananiiya khujipu yoori:”
“Mbwanaaka,
kaaza raku osiila vitthu monkoni wa ntthu oto,
na vitthu zooshi zootakhala aniwaarettelaazo attakatthiifu awo Yeruzaleemu.
Ye ata okhuno khwa ruhusa ya mahaakhimu a tiini yoori awaakhole ooshi apale ansifwaaye nzina lawo.”
Ila Mbwana khumuuza Ananiiya yoori:
“Olawe,
maana ntthu oto khwa miiyo,
yoopo yoothawuliwa yoori ethuule nzina laka ewaalawanele amalapo na afwalume aya,
na vakatthi wa atthu a Ezirayiilu.
Kinlawa kanthoonyeze Sawulu nanna anttelaaye ohoowa mwaasa wa nzina laka.”
Aphano,
Ananiiya khulankha khulawa.
Noofiya khuvira nnyupa khunttheela makhono khumuuza yoori:
“Ttwiiyaku Sawulu,
Mbwana Yinsa,
otule oopuweleliyeeyo ntarikhi otaaka,
akiperekha miiyo yoori orutele woona na wiiye wa wiitaala Rooho Ttakatthiifu.”
Nasaapiru vitthu nkhama mavalako khunsaruwa mmaasho,
khwaaza woona opheya.
Noopattha ashikhaali khulawa khoosiwa.
Ajiiyeevo etthu yoojiwa,
khupattha kuvu.
Sawulu onlawela oshaahiti hapari zooshapweya
Sawulu aavirisiye siikhu vattitthiiru aari vamote na anakhiyoni a Yinsa,
Tamaashiku.